RESOLUCIÓN do 27 de decembro de 2010 pola que se dá publicidade ao acordo do Consello de Dirección do Instituto Galego de Promoción Económica (Igape), que aproba as bases reguladoras do Programa do Igape de bolsas de formación en promoción exterior, cofinanciadas polo Fondo Social Europeo, no marco do Programa operativo FSE Galicia 2007-2013 e se procede á súa convocatoria en réxime de concorrencia competitiva.
INSTITUTO GALEGO DE PROMOCIÓN ECONÓMICA — III. OUTRAS DISPOSICIÓNS — 03/01/2011

O Consello de Dirección do Igape, na súa xuntanza do día 20 de abril de 2010, acordou por unanimidade dos membros asistentes aprobar as bases reguladoras do Programa do Igape de bolsas de promoción exterior, facultando o director xeral a súa convocatoria, aprobación dos créditos e publicación no Diario Oficial de Galicia.
Na súa virtude, e de conformidade coas facultades que teño conferidas,
RESOLVO:
Primeiro.-Publicar as bases reguladoras do Programa do Igape de bolsas de promoción exterior, cofinanciadas nun 80% polo Fondo Social Europeo, no marco do Programa operativo FSE Galicia 2007-2013, eixe 4, tema prioritario 4.80, e convocar para 2011 dezaseis (16) bolsas en réxime de concorrencia competitiva.
Segundo.-O prazo de presentación de solicitudes será dun mes a partir do día seguinte ao da publicación desta resolución no Diario Oficial de Galicia. No caso de que o día inicial ou final do prazo coincidise en sábado ou día inhábil en Santiago de Compostela, posporase ao día hábil seguinte.
Terceiro.-A dotación orzamentaria para estas bolsas ascende ao importe de 593.500 e aboarase con cargo ás seguintes aplicacións orzamentarias e polos seguintes importes e coa seguinte distribución plurianual, sempre e cando exista crédito adecuado e suficiente no momento da resolución de concesión da bolsa, de acordo co establecido no artigo 25º do Decreto 11/2009, do 8 de xaneiro, polo que se aproba o Regulamento da Lei 9/2007, do 13 de xuño, de subvencións de Galicia:
- 01.04-E3/20/03-62 do orzamento do Igape, distribuído en 35.500 euros para o exercicio 2011, e 58.000 euros para o exercicio 2012.
- 01.04-E3/20/03-65 do orzamento do Igape, distribuído en 119.000 euros para o exercicio 2011, e 381.000 euros para o exercicio 2012.
O director xeral do Igape poderá ampliar os créditos e modificar as partidas orzamentarias, previa declaración de dispoñibilidade dos créditos nos termos referidos no artigo 30º.2 do Decreto 11/2009, mediante resolución publicada para o efecto.
Cuarto.-As bolsas estarán dotadas cunha cantidade base anual de 19.460 euros brutos podendo ascender ata 34.000 euros brutos segundo o país e cidade de destino.
Quinto.-A titulación universitaria deberá terse obtido con posterioridade ao 31 de decembro de 2002.
Sexto.-Os requisitos das letras c), e), f), h), i), j), k), m) e n) do artigo 20º.2 da Lei 9/2007, do 13 de xuño, de subvencións de Galicia, indícanse nas bases anexas a esta resolución.
Santiago de Compostela, 27 de decembro de 2010.
Joaquín Varela de Limia de Cominges
Director xeral do Instituto Galego
de Promoción Económica
Bases reguladoras do Programa do Igape de bolsas de promoción exterior, cofinanciadas polo Fondo Social Europeo no marco do Programa operativo FSE Galicia 2007-2013
O Instituto Galego de Promoción Económica (Igape), en liña coas funcións que ten encomendadas como instrumento básico de actuación da Xunta de Galicia para impulsar o desenvolvemento competitivo do sistema produtivo galego, está levando a cabo unha serie de accións no ámbito exterior desde o apoio á formación de capital humano especialista no eido internacional, o apoio ás empresas galegas no seu proceso de expansión exterior, á captación de investimentos estranxeiros cara a Galicia. Para iso a Xunta de Galicia conta con presenza permanente en varios países.
Esta presenza internacional refórzase por medio do programa de bolsas de promoción exterior do Igape, a través do cal mozos titulados universitarios adquiren unha formación teórica e práctica no ámbito internacional, á vez que desde os seus destinos prestan apoio ás empresas galegas na súa busca de novos mercados e ao establecemento de acordos con empresas estranxeiras.
O obxectivo destas axudas diríxese a formar especialistas no ámbito da captación internacional de investimentos, a expansión exterior da empresa galega, a detección de potenciais investidores estranxeiros cara a Galicia, a busca de oportunidades de negocio e a investigación das posibilidades de cooperación internacional entre empresas galegas e estranxeiras.
O período inicial das bolsas desfrutarase preferentemente nas oficinas da Xunta de Galicia no exterior, no Igape ou noutros destinos concertados polo instituto en entidades públicas ou privadas. As bolsas terán unha duración máxima de doce meses podendo ser prorrogadas polo Igape por un máximo de ata doce meses adicionais.
As convocatorias das bolsas de promoción exterior do Igape serán obxecto de publicación no Diario Oficial de Galicia mediante resolución do director xeral do Igape. As distintas convocatorias incluirán o procedemento de tramitación, o prazo de presentación de solicitudes, o número de bolsas convocadas, os créditos asignados e a contía da bolsa.
As bolsas reguladas nestas bases outorgaranse en réxime de concorrencia competitiva ao abeiro do disposto no artigo 19º.1 da Lei 9/2007, do 13 de xuño, de subvencións de Galicia.
Nas convocatorias en concorrencia competitiva, a preparación de solicitudes será necesariamente telemática, en beneficio de ambas as partes. A súa presentación e a comunicación entre o solicitante e o Igape poderá ser, así mesmo, totalmente telemática ou ben mediante a presentación física da instancia de solicitude.
Artigo 1º.-Obxecto.
O obxecto destas axudas é a concesión do número de bolsas de promoción exterior indicado na resolución de convocatoria coa finalidade de formar a especialistas no ámbito da captación internacional de investimentos, a expansión exterior da empresa galega, a detección de potenciais investidores estranxeiros cara a Galicia, a busca de oportunidades de negocio e a investigación das posibilidades de cooperación internacional entre empresas galegas e estranxeiras.
Artigo 2º.-Procedemento e réxime de aplicación.
2.1. O procedemento de concesión destas bolsas tramitarase en réxime de concorrencia competitiva.
Non se poderán outorgar bolsas por contía superior á que se determine na presente convocatoria, salvo que se realice unha nova convocatoria, ou se produza un incremento de créditos derivados dunha xeración, ampliación ou incorporación de crédito; ou da existencia de remanentes doutras convocatorias financiadas con cargo ao mesmo crédito ou a créditos incluídos no mesmo programa ou en programas do mesmo servizo, ao abeiro do disposto no artigo 31º.2 da Lei 9/2007, do 13 de xuño, de subvencións de Galicia.
2.2. As axudas previstas nestas bases están cofinanciadas nun 80% polo Fondo Social Europeo no marco do Programa Operativo FSE Galicia 2007-2013, eixe 4, tema prioritario 4.80, e están sometidas ás obrigas de información e difusión establecidas na regulamentación da UE, en particular os Regulamentos (CE) nº 1083/2006 do Consello, do 11 de xullo de 2006 (DOUE L 210/25, do 31 de xullo de 2006), Regulamento (CE) nº 1081/2006, do 5 de xullo de 2006 do Parlamento Europeo e do Consello (DOUE L 210/1, do 31 de xullo de 2006) e Regulamento 1828/2006 da Comisión, do 8 de decembro de 2006 (DOUE L 45, do 15 de febreiro de 2007); e cumpren os requisitos de elixibilidade da Orde TIN/2965/2008 e da Orde TIN/788/2009, que a modifica, sobre gastos subvencionables polo FSE.
Artigo 3º.-Natureza e incompatibilidade da bolsa.
A concesión ou desfrute destas bolsas non implica ningunha vinculación laboral entre o beneficiario e o Igape, nin supoñen ningún compromiso ou dereito de incorporación ao seu cadro de persoal, e non terá o bolseiro, en ningún caso, a representación do Igape.
As bolsas outorgadas son incompatibles con calquera outra bolsa ou axuda de similares características, así como con calquera relación laboral ou de prestación de servizos remunerada do bolseiro.
A obtención doutras axudas recibidas para a realización do proxecto obxecto da bolsa deberá comunicarse ao Instituto Galego de Promoción Económica tan axiña como se coñeza e, en todo caso, no momento en que se presente a memoria final da bolsa. En todo caso, antes de conceder a bolsa, solicitarase do solicitante unha declaración escrita ou en soporte electrónico, sobre outras axudas recibidas para a realización do proxecto obxecto da bolsa. O incumprimento do disposto neste artigo considerarase unha alteración das condicións tidas en conta para a concesión da bolsa e poderá dar lugar a un procedemento de reintegro.
Artigo 4º.-Requisitos dos solicitantes.
Poderán presentar solicitude para acollerse a estas bolsas aqueles titulados que cumpran os seguintes requisitos:
4.1. O cumprimento dalgunha das seguintes condicións:
- Ter veciñanza administrativa en Galicia cunha antigüidade superior a 24 meses.
- Ser natural de Galicia.
- Ser fillo ou descendente en liña directa ata o terceiro grao, de emigrantes galegos no exterior.
4.2. Cumprir os requisitos do artigo 10º da Lei 9/2007 de subvencións de Galicia, para ser considerado beneficiario de subvencións.
4.3. Estar en posesión dalgunha das seguintes titulacións universitarias (superior ou media) na data en que finaliza o prazo de presentación de solicitudes: arquitectura, bioloxía, biotecnoloxía, ciencias ambientais, ciencias do mar, física, xeoloxía, enxeñería, matemáticas, química, ciencias económicas e empresariais, administración e dirección de empresas, ciencias empresariais, economía, dereito, ciencias políticas, xornalismo, comunicación audiovisual, publicidade e relacións públicas e turismo. A titulación deberá terse obtido con posterioridade á data indicada na resolución de convocatoria.
Os títulos obtidos no estranxeiro ou en centros privados españois deberán estar homologados polo Ministerio de Educación español na data en que finalice o prazo de presentación de solicitudes.
4.4. Dominio dun dos seguintes idiomas (falado e escrito): alemán, francés, inglés, italiano ou portugués.
Para estes efectos os candidatos deberán realizar unha proba do idioma elixido. Os candidatos poderán examinarse como máximo dun dos idiomas anteriores, para o que deberán indicar o idioma obxecto de exame na solicitude.
4.5. Non ter concedida mediante resolución ou desfrutado con anterioridade ningunha outra bolsa do Igape, así como non estar desfrutando durante o proceso de selección dunha bolsa no Igape concedida a través doutras institucións.
4.6. Non ter desfrutado doutra bolsa no estranxeiro concedida por outros organismos. Exceptúanse as bolsas de estudos desfrutadas durante os anos escolares ou universitarios.
4.7. Non padecer enfermidade nin estar afectado por limitación física ou psíquica que imposibilite o cumprimento das súas obrigas como bolseiro.
4.8. Estar ao corrente das súas obrigas tributarias estatais e autonómicas e da Seguridade Social, así como non ter pendente de pagamento ningunha outra débeda por ningún concepto coa Administración Pública da comunidade autónoma. O cumprimento deste requisito acreditarase cubrindo no cuestionario telemático a declaración responsable do solicitante de estar ao día no cumprimento das obrigas tributarias, fronte á Seguridade Social e de non ter pendente de pagamento ningunha outra débeda coa Administración da comunidade autónoma, de acordo co establecido no artigo 11º g) do Decreto 11/2009, do 8 de xaneiro, polo que se aproba o regulamento da Lei 9/2007, do 13 de xuño, de subvencións de Galicia.
Artigo 5º.-Condicións e contía das bolsas.
5.1. Duración e destino.
5.1.1. A duración inicial da bolsa establécese nun mínimo de oito meses e máximo de doce meses contados desde a data de comezo que para tal efecto fixe a resolución de concesión, podendo ser prorrogada polo Igape por un período máximo de ata doce meses adicionais. As prórrogas das bolsas de promoción exterior poderanse conceder en función de :
- Os resultados acadados polo bolseiro na súa formación durante o período inicial da bolsa
- As necesidades de avanzar na formación inicial no mercado de destino.
- A disponibilidade do organismo de acollida de poder seguir acollendo o bolseiro Igape.
5.1.2. O período inicial das bolsas desfrutarase preferentemente nas oficinas da Xunta de Galicia no exterior, no Igape ou noutros destinos concertados polo instituto en entidades públicas ou privadas.
A prórroga poderá desfrutarse nos organismos de destino do período inicial, consorcios de exportación galegos en destino, filiais de empresas galegas en destino, asociacións de empresarios galegos no exterior ou empresas galegas, previamente seleccionados polo Igape.
5.1.3. Poderanse conceder bolsas para cubrir posibles incidencias ou renuncias por un tempo que cubrirá unicamente o que reste desde a data de inicio da nova bolsa concedida ata a data de finalización que tivese a bolsa inicial. Non se poderán conceder bolsas para suplir renuncias ou incidencias por un tempo inferior a seis meses.
5.2. Contía.
5.2.1. A contía das bolsas é a que se determina na resolución de convocatoria, tendo en consideración os índices de custo de vida das distintas cidades de destino das bolsas, segundo criterios establecidos polo Instituto Español de Comercio Exterior, dependente do Ministerio de Industria, Turismo e Comercio.
A contía final das bolsas, unha vez definidos os destinos, segue o criterio adoptado polo Instituto Español de Comercio Exterior, organismo que depende do Ministerio de Industria, Turismo e Comercio.
A contía da bolsa desagrégase do seguinte xeito:
- Dotación base
- Complemento custo de vida do destino
En caso de prórroga da bolsa, a dotación incrementarase proporcionalmente segundo a duración da prórroga. Previamente á adxudicación das bolsas, o Igape publicará a lista de países de destino así como a contía económica da bolsa asignada a cada un deles.
O Igape correrá cos gastos de desprazamento do bolseiro ao país ou cidade de destino proporcionando un billete de ida ao país de destino e outro de volta a España, que lle serán proporcionados con antelación á data de inicio e finalización da bolsa ou da prórroga concedida. En caso de renuncia á bolsa outorgada o Igape non correrá cos gastos de desprazamento a España, e será o bolseiro quen deberá sufragalos persoalmente.
5.2.2. Considéranse incluídos dentro da dotación da bolsa os impostos de carácter persoal así como todos os gastos en que teña que incorrer o bolseiro para o seu desenvolvemento, e en concreto, os seguintes:
- Os gastos de desprazamentos ás oficinas consulares para a obtención e/ou renovación do visado ou permiso de residencia exixidos polas autoridades do país de destino (os gastos de obtención e/ou renovación do visado ou permiso de residencia exixidos polas autoridades do país de destino correrán por conta do Igape. O dito gasto deberá ser anticipado polo bolseiro e seralle reembolsado contra presentación da factura pagada polo bolseiro).
- Gastos de estadía no país de destino.
- A contratación dun seguro de enfermidade e accidentes por unha duración equivalente á da bolsa.
- Vacinas ou tratamentos preventivos necesarios para o país de destino.
5.2.3. O Igape correrá cos gastos de desprazamento, aloxamento e manutención do bolseiro no país de destino ocasionados pola asistencia a feiras ou acompañamento de empresarios galegos no ámbito das actividades da bolsa.
5.2.4. O Igape poderá financiar cursos do idioma oficial do país de destino, logo de autorización con polo menos 15 días de antelación ao inicio do curso, sempre que a lingua do país de destino non coincida con algún dos idiomas de entre os elixidos polo bolseiro de acordo co artigo 4º.4 destas bases. Unicamente se admitirán aqueles cursos que se realicen nun centro de ensinanza de idiomas. A liquidación deste gasto realizarase contra presentación do orixinal/is da factura/s pagadas polo bolseiro, así como dun informe emitido polo centro en cuestión en que se indicará o grao acadado.
5.2.5. Así mesmo, o Igape poderá aboar ao bolseiro, logo de autorización, calquera outro gasto desembolsado previamente, sempre e cando sexa directamente imputable á actividade desenvolvida no ámbito da bolsa, como poden ser os gastos de envío dos informes realizados. A liquidación deste gasto realizarase contra presentación do orixinal/is da factura/s pagadas polo bolseiro.
5.2.6. Previamente á incorporación dos bolseiros, o Igape organizará un curso de formación dirixido aos bolseiros e aos reservas. O dito curso, que será impartido por un organismo con acreditada experiencia en docencia e non vinculado ao Igape, consiste nunha formación xeral en materia de comercio exterior, desvinculada das actividades do Igape, grazas ao cal os bolseiros poderán acadar un maior aproveitamento da súa bolsa. O curso de formación terá a consideración de non computable no período da bolsa. As ditas actividades de formación son obrigatorias tanto para os bolseiros como para os reservas, entendéndose a non asistencia como renuncia á bolsa, procedéndose ao arquivo da solicitude logo de resolución do Igape declarativa desa circunstancia.
5.3. Desenvolvemento da bolsa e programa de formación.
A formación do bolseiro en destino terá lugar nas oficinas do organismo de acollida na cidade de destino da bolsa, e o bolseiro deberá aterse aos horarios e á normativa interna de funcionamento de dito organismo de acollida.
O día de incorporación do bolseiro á oficina do organismo de acollida na cidade de destino da bolsa designarase un titor da bolsa para a coordinación das actividades formativas do bolseiro.
Se o bolseiro se ve obrigado a interrumpir a súa formación por motivo de enfermidade ou accidente deberá comunicalo ao Igape coa maior brevidade posible xuntando o correspondente xustificante médico. No caso de que interrupción da formación supere os 30 días, o Igape reserva para si o dereito de rescindir a bolsa, temporal ou definitivamente ou cambiar o destino se con iso se facilita a reinserción do bolseiro á súa formación.
A formación que recibirán os bolseiros de Promoción Exterior nos seus destinos abrangue:
- Fundamentos e instrumentos de comercio exterior (Primeira fase da bolsa).
- Fontes de información de comercio exterior e aprendizaxe do seu manexo (Segunda fase).
- Estudo dos sectores económicos máis importantes dos países de destino das bolsas de Promoción Exterior (Terceira fase).
- Análise dos puntos fortes, debilidades, ameazas e oportunidades dos diferentes sectores estratéxicos de Galicia en relación cos distintos países de destino das bolsas de Promoción Exterior. (Terceira fase).
- Estudo das distintas formas de introducción comercial nos países de destino das bolsas de Promoción Exterior (Cuarta fase).
- Aprendizaxe do idioma oficial do pais de destino, segundo o indicado no punto 5.2.4 das bases reguladoras (Aprendizaxe continuo ao longo do periodo da bolsa)
- Para completar a dita formación, o bolseiro contará co apoio do seu titor no organismo de destino e dunha persoa no Igape a quen lles poderá dirixir as súas dúbidas e preguntas.
Artigo 6º.-Consentimentos e autorizacións.
6.1. A presentación da solicitude implica o coñecemento e a aceptación destas bases reguladoras.
6.2. De acordo co establecido na disposición adicional primeira do Decreto 132/2006, do 27 de xullo, de creación dos rexistros de axudas, subvencións, convenios e de sancións da Xunta de Galicia, a persoa solicitante consentirá expresamente a inclusión e publicidade dos datos relevantes referidos ás bolsas recibidas, así como ás sancións impostas, no devandito rexistro, feito que terá lugar agás nos supostos legalmente establecidos. Todo isto consonte o establecido na Lei orgánica 15/1999, do 13 de decembro, de protección de datos de carácter persoal, e na Lei orgánica 1/1982, do 5 de maio, pola que se regula a protección civil do dereito á honra, á intimidade persoal e familiar e á propia imaxe.
6.3. De conformidade co artigo 13º.4 da Lei 4/2006, do 30 de xuño, de transparencia e de boas prácticas na Administración pública galega, o Igape publicará na súa páxina web oficial a relación dos beneficiarios e o importe das bolsas concedidas, polo que a presentación da solicitude leva implícita a autorización para o tratamento necesario dos datos dos beneficiarios e a súa publicación na citada páxina web, coas excepcións previstas nas leis.
A devandita autorización esténdese á cesión dos seus datos persoais á entidade colaboradora do Igape, á entidade financeira en que se aboe o pagamento das axudas, ao Diario Oficial de Galicia e ás demais cesións previstas na lei.
O solicitante poderá exercer os seus dereitos de acceso, rectificación, cancelación e oposición respecto do contido dos rexistros antes citados, ante a Dirección Xeral do Instituto Galego de Promoción Económica, sito no complexo administrativo de San Lázaro s/n, 15703 Santiago de Compostela, en aplicación do disposto no Decreto 132/2006.
6.4. A presentación da solicitude autoriza ao órgano xestor para acceder ao Sistema de Verificación de Datos de Identidade e Residencia, co fin de evitar a achega do DNI do solicitante. No caso de que o solicitante denegue expresamente esta autorización deberá, obrigatoriamente, presentar o DNI coa solicitude.
6.5. As propostas que resulten seleccionadas pasarán a formar parte da lista pública de beneficiarios prevista nos artigos 6º e 7º.2 d) do Regulamento (CE) nº 1828/2006 da Comisión, do 8 de decembro de 2006.
Artigo 7º.-Solicitudes.
7.1. Dentro do prazo establecido na convocatoria para presentar a solicitude, os interesados deberán cubrir previamente un cuestionario descritivo das circunstancias do solicitante a través da aplicación de axuda establecida no enderezo da internet
http://www.tramita.Igape.es
A instrución e resolución do procedemento basearase nas declaracións contidas no citado cuestionario e, no caso de que se conceda a bolsa, serán obxecto de acreditación documental nas fases de tramitación en cada caso oportunas e, en calquera caso, previamente a calquera aboamento da axuda.
7.2. Co fin de prestar asistencia para cubrir o cuestionario, o Igape pon á disposición dos interesados o seu servizo de asistencia técnica, cun sistema de cita previa concertada a través do mencionado enderezo da internet ou dos números de teléfono 902 30 09 03 ou 981 54 11 47, ou os que en cada momento se establezan para esta finalidade. Deberán cubrirse necesariamente todos os campos do formulario establecidos como obrigatorios, tras o cal a aplicación emitirá un identificador de documento electrónico (IDE) que identificará univocamente o cuestionario. O IDE estará composto de 40 caracteres alfanuméricos e obterase mediante o algoritmo estándar de extractado SHA-1 160 bits a partir do documento electrónico xerado pola aplicación de axuda citada anteriormente.
7.3. Poderanse cubrir e obter os formularios a través da aplicación informática ata as 14.00 horas do día da data de finalización do prazo de presentación de solicitudes.
7.4. As solicitudes presentaranse mediante a instancia normalizada que se xunta como anexo I, nas que será obrigatorio a inclusión dos 40 caracteres alfanuméricos do IDE obtido no paso anterior e xuntar ao cuestionario de solicitude o curriculum vitae. As solicitudes que carezan do IDE ou nas cales este sexa erróneo (sexa porque ten un formato erróneo ou porque non foi xerado pola aplicación de axuda) serán devoltas sen tramitación, previo requirimento realizado para o efecto.
7.5. O interesado presentará a instancia de solicitude co IDE no rexistro xeral dos servizos centrais do Igape, nas súas oficinas territoriais ou a través dalgunha das formas recollidas no artigo 38º.4 da Lei 30/1992, do 26 de novembro, de réxime xurídico das administracións públicas e do procedemento administrativo común.
7.6. Así mesmo, os interesados poderán asinar electronicamente o formulario de solicitude co IDE e presentalo no Rexistro Telemático da Xunta de Galicia. Os solicitantes por esta vía telemática deberán reunir os seguintes requisitos:
a) O asinante deberá posuír un certificado dixital en vigor baixo a norma X.509 V3 válido tal e como especifica a Orde do 25 de novembro de 2004 da Consellería de Economía e Facenda pola que se establecen as normas específicas sobre o uso da sinatura electrónica nas relacións por medios electrónicos, informáticos e telemáticos coa Consellería de Facenda e os seus organismos e entidades adscritas (DOG nº 239, do 10 de decembro de 2004). Os certificados de clase 2 CA emitidos pola Fábrica Nacional de Moeda e Timbre-Real Casa da Moeda serán válidos para efectos de presentación de solicitudes. Se o certificado corresponde a unha persoa física, a súa representación acreditarase documentalmente ao longo da tramitación do expediente.
b) Unha vez asinado o formulario de solicitude co IDE, mediante certificación dixital do presentador, e transferidos estes ao Igape, procederase á anotación dunha entrada no Rexistro Telemático da Xunta de Galicia, creado polo Decreto 200/2003, do 20 de marzo.
c) No momento da presentación o rexistro expedirá, empregando as características da aplicación telemática, un recibo en que quedará constancia do feito da presentación, consonte o citado Decreto 200/2003.
d) Os interesados que cumpran os requisitos do punto b) anterior, tamén poderán empregar a vía telemática para a recepción de notificacións do Igape e para o envío de escritos ao órgano xestor da axuda. Para a recepción de notificacións será preceptivo que o solicitante teña indicado no formulario normalizado a súa preferencia polo emprego da notificación telemática neste procedemento de axudas. Neste caso o solicitante deberá acceder á web do Igape no enlace tramitación telemática, para recibir as notificacións. O sistema solicitará do interesado o seu certificado dixital en vigor, e a sinatura electrónica dun xustificante de recepción das notificacións (xustificante de recepción telemático). Os efectos destas notificacións serán os establecidos na Lei 11/2007, do 22 de xuño (BOE nº 150, do 23 de xuño).
7.7. Os solicitantes poderán obter en todo momento un xustificante da recepción por parte do Igape dos termos da súa solicitude contidos no cuestionario. Para iso utilizarán a aplicación establecida no enderezo da internet citado anteriormente, introducindo os 40 caracteres do IDE e o enderezo de correo electrónico no que desexan recibir o xustificante. As modificacións da solicitude inicial deberán ser presentadas utilizando a aplicación de axuda para xerar un cuestionario modificado, cuxo IDE será de obrigatoria inclusión no escrito de comunicación ao Igape das ditas aclaracións.
Artigo 8º.-Órganos competentes.
A Área de Promoción, Innovación e Información Empresarial do Igape será o órgano competente para a instrución do procedemento de concesión da bolsa, e corresponde ao titular da Dirección Xeral do Instituto Galego de Promoción Económica ditar a resolución que poña fin ao procedemento administrativo.
Artigo 9º.-Instrución dos procedementos.
9.1. As solicitudes de axuda serán avaliadas, en función dos datos declarados na solicitude de axuda e no cuestionario, por un comité de selección que estará presidido polo director da Área de Promoción, Innovación e Información Empresarial (ou o seu suplente, en caso de necesidade) e integrado por outros tres membros de entre o persoal técnico da Dirección da Área (ou os seus suplentes, en caso de necesidade) designados polo presidente do comité de selección, actuando un deles como secretario.
9.2. Todos os aspirantes que presenten a súa solicitude dentro do prazo establecido na resolución da convocatoria serán convocados a unha proba eliminatoria do idioma elixido no artigo 4º.4 destas bases, que constará dunha parte escrita e outra oral, na data, hora e lugar de realización que se comunicará no taboleiro de anuncios e na páxina web do Igape. A proba de idioma terá lugar en Santiago de Compostela, correndo a conta do solicitante, se é o caso, os gastos de desprazamento, estancia e manutención. Os aspirantes que non comparezan ou non alcancen unha nota igual ou superior a 5 puntos sobre 10 serán excluídos.
9.3. Unha vez realizada e corrixida a proba de idioma, o comité de selección confeccionará unha lista provisional de admitidos e excluídos, na que constará:
a) A nota obtida na proba de idioma.
b) A valoración do expediente académico, segundo o seguinte baremo de puntuación:
Matrícula de honra: 10 puntos.
Sobresaínte: 9 puntos.
Notable: 7 puntos.
Aprobado: 5 puntos.
c) A experiencia laboral por conta allea ou por conta propia de polo menos un ano obterá medio punto neste apartado.
d) A formación específica en comercio exterior (masters, curso de postgrao, cursos ou similares), polo que os candidatos que acrediten a realización dun curso completo nesta materia de duración igual ou superior a 300 horas ou 30 créditos obterán medio punto neste apartado, ou un cuarto de punto se o curso acreditado é de duración igual ou superior a 140 horas ou 14 créditos e inferior a 300 horas ou 30 créditos.
e) O coñecemento da lingua galega, polo que os candidatos que acrediten posuír o certificado de lingua galega Celga 3 ou equivalente obterán 0,25 puntos neste apartado.
f) Os motivos de exclusión das solicitudes: incumprimento dos requisitos establecidos no artigo 4 destas bases, presentación da solicitude incorrecta ou fóra de prazo.
Os anteriores criterios de avaliación ponderaranse do seguinte xeito:
- Proba de idioma: 15%.
- Expediente académico: 50%.
- 0,5 puntos por experiencia laboral previa.
- 0,5 ou 0,25 puntos por formación específica en comercio exterior.
- 0,25 puntos por coñecemento da lingua galega.
- 0,75 puntos se a titulación que acredita o candidato é unha das seguintes:
* Administración e dirección de empresas.
* Economía.
* Ciencias empresariais.
A suma total destas puntuacións será como máximo de 8,5 puntos.
A lista provisional de solicitudes anterior non incluirá a valoración das solicitudes dos candidatos que non se presentaran á proba de idioma.
9.4. A lista provisional será exposta no taboleiro de anuncios e na páxina web do Igape, e abrirase una prazo de dez días hábiles para que os interesados poidan presentar alegacións respecto da puntuación obtida.
9.5. Finalizado o prazo de alegacións, o Igape publicará no taboleiro de anuncios e na súa web a lista cos excluídos, indicando a súa causa de exclusión, e a lista de ata os cen candidatos que tiveran obtido mellor puntuación global. Este últimos serán convocados á entrevista persoal, tendente a avaliar a adecuación do perfil do candidato ás tarefas que van desempeñar durante o período de desfrute da bolsa. A entrevista persoal valorarase ata un 15% da avaliación total, puntuando cun máximo de 1,5 puntos. As probas e entrevistas terán lugar en Santiago de Compostela, correndo a conta do solicitante, se é o caso, os gastos de desprazamento, estadía e manutención.
9.6. Unha vez realizada a entrevista, o Igape publicará no taboleiro de anuncios e na páxina web do Igape, no prazo máximo de 4 meses desde a data de finalización do prazo de presentación de solicitudes, a proposta de resolución provisional das solicitudes puntuadas. Esta publicación producirá os efectos de notificación aos interesados, segundo o disposto no artigo 59º da Lei 30/1992, concedéndose aos interesados un prazo de 10 días, contados desde o día seguinte ao da publicación, para presentar alegacións.
9.7. Os interesados propostos como adxudicatarios ou como reservas serán requiridos para que, no prazo de 10 días hábiles contados desde o día da publicación da proposta de resolución provisional, presenten a seguinte documentación, con indicación de que se non o fixesen se lles terá por desistidos da súa solicitude, arquivándoa sen máis trámite e propoñendo como bolseiro ao seguinte da relación (a documentación presentarase en orixinal ou copia compulsada e no caso de que estea redactada nunha lingua non oficial en Galicia deberase presentar acompañada de tradución realizada por intérprete xurado):
a) Dúas fotografías tamaño carné co nome do solicitante ao dorso.
b) No caso de que o solicitante sexa estranxeiro e non teña o número de identificación de estranxeiría (NIE), deberá achegar fotocopia compulsada do pasaporte.
c) Acreditación do cumprimento de, polo menos, unha das seguintes condicións:
- Veciñanza administrativa en Galicia: orixinal ou fotocopia compulsada do certificado de empadroamento cunha antigüidade superior a 24 meses.
- Ser natural de Galicia: acreditarase mediante o DNI ou fotocopia compulsada do pasaporte. No caso de acreditarse mediante o DNI e co fin de evitar a súa achega o órgano xestor accederá ao Sistema de Verificación de Datos de Identidade e Residencia. No caso de que o solicitante denegue expresamente esta autorización deberá, obrigatoriamente, presentar o DNI.
- Ser fillo ou descendente directo ata o terceiro grao de emigrantes galegos no exterior: fotocopia compulsada da documentación oficial acreditativa da ascendencia natural de Galicia (fotocopia compulsada do pasaporte ou DNI do ascendente/s en que figure o lugar de nacemento ou no seu defecto a partida/s de nacemento).
d) Fotocopia compulsada do título segundo o expresado no artigo 4º.3, ou no seu defecto, do xustificante de ter pagadas as taxas para a súa obtención.
e) Fotocopia compulsada do expediente académico oficial expedido polo centro ou institución onde o solicitante realizara os seus estudos superiores.
f) No caso de títulos expedidos por centros estranxeiros ou privados será preciso que os acrediten cunha fotocopia compulsada da homologación concedida polo Ministerio de Educación español, ademais da copia compulsada do expediente académico, que no caso de estar nun idioma non oficial en Galicia terá que ir traducido por un intérprete xurado.
g) Fotocopia compulsada do certificado de Lingua Galega Celga 3, ou equivalente.
h) Certificado médico oficial de boa saúde para o normal exercicio da bolsa, emitido cunha antigüidade inferior ou igual a 30 días naturais desde a data de presentación da solicitude.
i) Acreditación, se é o caso, da experiencia laboral:
-Por conta allea: orixinal ou fotocopia compulsada do informe de vida laboral emitido pola Tesourería Xeral da Seguridade Social ou organismo equivalente estranxeiro.
-Por conta propia: orixinal ou fotocopia compulsada dos recibos do último ano de cotización no réxime especial de traballadores autónomos.
j) Acreditación da formación específica en comercio exterior mediante fotocopia compulsada do certificado de realización do curso completo nesta materia no que conste o número de horas ou créditos do curso. O curso deberá estar finalizado na data de publicación da resolución de convocatoria.
k) A certificación bancaria da existencia e número de conta do adxudicatario en que vai ser ingresada a contía da bolsa.
Poderase excluír aquela documentación que conste xa actualizada no Igape, debendo o solicitante especificar o número de expediente no que anteriormente foi presentada.
Os titulares dos expedientes que aparezan como arquivados ou denegados na proposta provisional tamén deberán presentar esta documentación no caso de que formulen alegacións, xa que no caso de que estas se estimasen e dese lugar a unha resolución de concesión da bolsa e non constase presentada no expediente a documentación citada teríase por desistido da súa solicitude arquivándoa sen máis trámite.
9.8. Adxudicación das bolsas:
a) Unha vez analizadas as alegacións e revisada a documentación presentada, o Igape publicará no taboleiro de anuncios e na súa páxina web a relación de países de destino, a contía da súa dotación económica e o idioma que será tido en conta para acceder a cada un deles e convocará os candidatos con mellor puntuación final para a elección de destino, segundo o seguinte procedemento:
i) Haberá 7 grupos de países:
Grupo 1: países en que o idioma oficial é o inglés.
Grupo 2: países en que o idioma oficial é o francés.
Grupo 3: países en que o idioma oficial é o alemán.
Grupo 4: países en que o idioma oficial é o italiano.
Grupo 5: países en que o idioma oficial é o portugués.
Grupo 6: países en que o idioma oficial é o castelán.
Grupo 7: países en que o idioma oficial é distinto aos indicados nos grupos anteriores.
ii) Primeiramente convocaranse os candidatos en igual número que os destinos dispoñibles para cada grupo de países, exceptuando os destinos do grupo 6, e por orde de puntuación final obtida irán realizando a súa elección dentro de cada grupo de países, segundo o seguinte procedemento: os candidatos que superasen a proba do idioma inglés poderán elixir entre os destinos dos grupos 1 e 7, os que superasen a proba do idioma francés poderán elixir entre os destinos do grupo 2, os que superasen a proba do idioma alemán poderán elixir entre os destinos do grupo 3, os que superasen a proba do idioma italiano poderán elixir entre os destinos do grupo 4, os que superasen a proba de portugués poderán elixir entre os destinos do grupo 5.
iii) Seguidamente, para a elección dos destinos nos países do grupo 6, convocarase, en igual número que destinos dispoñibles, os candidatos non elixidos para os destinos dos grupos 1, 2, 3, 4, 5 e 7, que farán a súa elección por orde de puntuación final obtida.
iv) En caso de empate na puntuación final obtida, o desempate realizarase por esta orde: maior puntuación na proba de idiomas, maior puntuación no expediente académico, maior puntuación na experiencia laboral, maior puntuación en comercio exterior, maior puntuación na entrevista persoal.
v) Aínda que os bolseiros teñen preferencia para elixir destino en función da nota final acadada, o Igape reserva para si a posibilidade de cambiar os destinos dos bolseiros, no caso de concorrer causa xustificada.
b) Unha vez preseleccionados o número de bolseiros indicado na resolución de convocatoria polo procedemento descrito na letra a), procederase a seleccionar entre o resto dos candidatos o mesmo número de reservas para cubrir posibles renuncias ou incidencias por orde de puntuación distribuídos por idiomas de xeito proporcional ao número de bolsas concedidas para cada idioma.
No caso de que non houbese ningún destino dispoñible para algún dos idiomas recollidos no artigo 4º.4, os bolseiros que se examinasen do dito idioma pasarán a optar aos destinos en que o idioma oficial é o castelán.
De esgotarse os candidatos dispoñibles para un determinado destino, este poderá cubrirse cun candidato doutro idioma, por orde de puntuación final obtida e sempre que acredite un nivel mínimo do idioma exixido para o destino en cuestión. Se non houbese ningún candidato que acredite un nivel mínimo do idioma exixido para o destino en cuestión, o dito destino poderá cubrirse con candidatos do idioma inglés, por orde de puntuación.
c) Unha vez elixidos os destinos, a Dirección da Área de Promoción, Innovación e Información Empresarial do Igape remitirá a proposta de resolución definitiva ao director xeral do Igape, que resolverá por delegación do Consello de Dirección do Igape, en que se reflectirá a contía da bolsa concedida a cada solicitude, a lista de reservas para cubrir posibles revogacións ou incidencias. A dita lista de reservas terá unha vixencia de seis meses.
d) A resolución definitiva será publicada no taboleiro de anuncios e na páxina web do Igape, publicación que será os efectos da notificación segundo o establecido no artigo 59º da Lei 30/1992. Na resolución farase constar o nome do adxudicatario, a data de comezo da bolsa, o destino, a dotación económica e cantas cuestións se consideren convenientes en orde ao correcto desenvolvemento das actividades a realizar polos bolseiros. Así mesmo, o adxudicatario será informado de que a aceptación da bolsa implica a súa inclusión na lista pública de beneficiarios prevista nos artigos 6º e 7º.2 d) do Regulamento (CE) 1828/2006.
e) O adxudicatario da bolsa terá un prazo de dez días hábiles contados a partir do día seguinte ao da publicación da resolución definitiva para a súa aceptación, cubrindo a dilixencia de aceptación segundo o modelo normalizado establecido polo Igape. Se no dito prazo non constase a súa aceptación expresa entenderase tacitamente aceptada, agás que no mesmo prazo se comunique de xeito formal e expreso a renuncia á subvención concedida. No caso de que o beneficiario renunciase á bolsa unha vez percibida, procederase consonte o artigo 38º da Lei de subvencións de Galicia.
f) A aceptación por parte do adxudicatario suporá a obriga de cumprir as condicións establecidas na resolución, nas bases reguladoras da axuda e nas demais disposicións legais e regulamentarias que sexan de aplicación.
g) O prazo máximo para resolver e notificar a resolución será de 6 meses contados desde a data de finalización do período de presentación das solicitudes. Se transcorrese o prazo máximo para resolver sen que recaese resolución expresa, os interesados poderán entender desestimadas as súas solicitudes por silencio administrativo.
Artigo 10º.-Réxime de recursos.
As resolucións ditadas ao abeiro destas bases porán fin á vía administrativa e contra elas poderán interporse os seguintes recursos, sen prexuízo de que os interesados poidan exercer calquera outro que consideren procedente:
a) Recurso contencioso-administrativo, ante os xulgados do contencioso-administrativo de Santiago de Compostela, no prazo de dous meses contados desde o día seguinte ao da publicación da resolución definitiva, ou no prazo de seis meses contados a partir do día seguinte a aquel en que se produza o acto presunto.
b) Potestativamente, recurso previo de reposición ante a persoa titular da dirección xeral do Igape no prazo dun mes desde o día seguinte ao da publicación da resolución definitiva, ou no prazo de tres meses contados a partir do día seguinte a aquel en que se produza o acto presunto.
Artigo 11º.-Bolsa de traballo.
Para facilitar o acceso de especialistas en comercio exterior ás empresas o Igape porá á súa disposición unha bolsa de traballo (Bolsa de Xestores de Exportación
http://www.igape.es/xestores-de-exportacion-3.html
) que publicará sen que consten os datos persoais dos devanditos e difundiraa entre empresas e organismos galegos.
Unha vez rematada a bolsa, os seus beneficiarios comprométense a formar parte desta bolsa de traballo publicada na web do Igape para efectos de recibir ofertas de traballo, durante un período mínimo dun ano desde o remate da bolsa. Poderán darse de baixa desta bolsa en calquera momento previa solicitude por escrito ao Igape.
Artigo 12º.-Incidencias.
Calquera alteración das condicións que se tiveron en conta para a concesión das axudas poderá dar lugar á modificación da resolución de concesión, ben por instancia do solicitante ou de oficio, pola Dirección Xeral do Igape.
As renuncias que se produzan poderán ser substituídas pola Dirección Xeral do Igape de acordo coa lista de reserva.
Artigo 13º.-Obrigas dos bolseiros.
Sen prexuízo doutras obrigas conforme a estas bases e demais disposicións aplicables, os beneficiarios das bolsas quedarán suxeitos ás seguintes obrigas:
13.1. Incorporarse ao seu destino dentro do prazo fixado na resolución de concesión.
13.2. Cumprir as normas de conduta da oficina ou entidade de destino do bolseiro.
13.3. Elaborar e presentarlle ao Igape os estudos, informes ou traballos prácticos durante a duración da bolsa e, ao remate desta, presentar unha memoria final sobre os traballos realizados e, se fose o caso, devolver o material non funxible entregado polo Igape para o desenvolvemento da bolsa.
13.4. Xestionar, tramitar e obter os visados, permisos ou autorizacións exixidos polas autoridades do país ou cidade de destino e presentar unha copia no Igape antes de ocupar o seu destino.
13.5. Vacinarse e recibir os tratamentos preventivos necesarios para o país ou cidade de destino.
13.6. Contratar un seguro de enfermidade e accidentes por unha duración equivalente á da bolsa e as súas posibles prórrogas e presentar unha copia no Igape antes de ocupar o seu destino.
13.7. Comunicar ao Igape a obtención doutras bolsas ou axudas de carácter similar, así como a modificación das circunstancias que fundamentaron a concesión. Esta comunicación deberá efectuarse no momento en que se coñeza e, en todo caso, con anterioridade ao aboamento da bolsa.
13.8. Darlle publicidade ao financiamento polo Fondo Social Europeo da bolsa concedida, consistente na inclusión de que a bolsa foi cofinanciada polo Fondo Social Europeo no certificado final de beneficiario da bolsa.
13.9. Proceder ao reintegro da bolsa percibida, total ou parcialmente, no suposto de incumprimento das condicións establecidas para a súa concesión o nos supostos previstos no título II da Lei 9/2007, do 13 de xuño, de subvencións de Galicia.
13.10. Todo isto sen prexuízo das demais obrigas que resulten do artigo 11º da Lei 9/2007, do 13 de xuño, de subvencións de Galicia.
Artigo 14º.-Xustificación e pagamento.
14.1. A dotación da bolsa aboarase ao bolseiro en cinco pagamentos segundo o seguinte detalle:
a) Un 10% da dotación a partir do momento de aceptación da bolsa.
b) Un 30% da dotación unha vez recibida a notificación de incorporación ao destino asignado.
c) Un 25% da dotación ao termo do primeiro cuadrimestre.
d) Un 25% da dotación ao termo do segundo cuadrimestre.
e) Un 10% da dotación ao termo da vixencia da bolsa.
A concesión dos anticipos establecidos nas letras a) e b) serán obxecto de resolución motivada e estarán exento da constitución de garantía, logo de autorización polo Consello da Xunta de Galicia nos termos previstos nos artigos 63º.3 e 67º.4 do Decreto 11/2009, do 8 de xaneiro, polo que se aproba o regulamento da Lei de subvencións de Galicia.
A concesión dos pagamentos a conta das letras c) e d) serán así mesmo obxecto de resolución motivada e estarán exento da constitución de garantía, logo de autorización polo Consello da Xunta de Galicia nos termos previstos nos artigos 62º.4 e 67º.4 do Decreto 11/2009, do 8 de xaneiro, polo que se aproba o regulamento da Lei de subvencións de Galicia.
14.2. Con carácter previo aos pagamentos a conta das letras c) e d) o bolseiro deberá presentar no Igape un informe das actividades realizadas no primeiro e no segundo cuadrimestre, respectivamente e para solicitar o último pagamento, o beneficiario, no prazo de 15 días naturais desde a data de finalización da bolsa, deberá cubrir previamente o cuestionario de liquidación a través da aplicación de axuda establecida no enderezo da internet
http://tramita.igape.es. Deberán cubrirse necesariamente todos os campos do formulario establecidos como obrigatorios, tras o cal a aplicación emitirá un identificador de documento electrónico de liquidación (IDEL
) que identificará univocamente o cuestionario de liquidación. Este IDEL estará composto de 40 caracteres alfanuméricos e obterase mediante o algoritmo estándar de extractado SHA-1 160 bits a partir do documento electrónico xerado pola aplicación de axuda citada anteriormente.
O beneficiario deberá xuntar ao cuestionario de liquidación unha memoria final da bolsa e presentar a instancia normalizada que se xunta como anexo II, na cal será obrigatoria a inclusión dos 40 caracteres alfanuméricos do IDEL obtido no paso anterior. As que carezan do IDEL ou nas que este sexa erróneo (sexa porque ten un formato erróneo ou porque non foi xerado pola aplicación de axuda) poderán dar lugar ao inicio do expediente de incumprimento no caso de non seren corrixidas.
O beneficiario presentará a instancia normalizada co IDEL no rexistro xeral dos servizos centrais do Igape, nas súas oficinas territoriais ou a través dalgunha das formas recollidas no artigo 38º.4 da Lei 30/1992, do 26 de novembro, de réxime xurídico das administracións públicas e do procedemento administrativo común. Así mesmo, poderá asinar electronicamente a instancia normalizada co IDEL e presentalo no Rexistro Telemático da Xunta de Galicia, sempre que cumpra os requisitos previstos no artigo 8º.1.6 e que a documentación que a acompañe sexa apta para a súa presentación telemática. Neste último caso, a aplicación de xeración de cuestionarios de liquidación permitirá xuntar estes documentos e remitilos electronicamente.
No caso de que esta instancia non se presente en prazo ou se presente de forma incorrecta, requirirase ao beneficiario para que corrixa os erros ou defectos observados no prazo de 10 días. No caso contrario comportará a perda total ou parcial da bolsa concedida, a exixencia de reintegro e demais responsabilidades establecidas na Lei de subvencións de Galicia, segundo o disposto no artigo 45º.2 do seu regulamento.
Advírtese que calquera discrepancia entre a documentación presentada e as declaracións da solicitude de axuda poderá ser motivo de inicio de expediente de incumprimento que, se é o caso, poderá supor a modificación ou revogación da concesión e o reintegro, se é o caso, das cantidades previamente aboadas.
14.3. A dotación correspondente á prórroga da bolsa que, se é o caso, se conceda aboarase segundo o seguinte detalle:
- O 60% da dotación a partir do momento da recepción no Igape da aceptación da prórroga da bolsa e sinatura do correspondente compromiso de cumprimento das normas e obrigas que se establezan.
- O 30% da dotación ao inicio do segundo trimestre.
- O 10% restante ao termo da vixencia da bolsa, para o que deberá cubrir o cuestionario de liquidación e presentar a instancia normalizada (anexo II) acompañada da memoria final da bolsa segundo o sinalado no artigo 14º.1 anterior.
14.4. A dotación e o calendario de pagamentos das bolsas outorgadas por renuncias estableceranse na resolución de concesión da bolsa en función do período do seu desfrute.
Artigo 15º.-Certificado da bolsa.
Tras a presentación no Igape da memoria final das actividades realizadas, o bolseiro terá dereito a recibir un certificado de beneficiario da bolsa concedida. Este certificado incluirá unha declaración na que se informe de que a bolsa foi cofinanciada polo Fondo Social Europeo.
Artigo 16º.-Incumprimento.
16.1. Procederá a revogación da bolsa e, se é o caso, o reintegro das cantidades anticipadas e os seus xuros de demora devengados desde o seu pagamento, cando o bolseiro incumpra calquera das bases da convocatoria ou os compromisos contraídos na resolución de concesión, así como nos casos previstos nos artigos 33º e concordantes da Lei 9/2007, de subvencións de Galicia.
En calquera momento o Igape poderá comprobar, mediante os mecanismos de inspección e de control que considere convenientes, as actividades formativas dos beneficiarios relativas á bolsa concedida.
16.2. Ao termo do primeiro semestre o Igape revisará o cumprimento do programa de formación asignado e reserva para si a facultade de revogar a bolsa se o bolseiro incumpre as súas obrigas, sen que sexa por algunha causa xustificada ou motivo de forza maior.
16.3. No caso de que o bolseiro renuncie á bolsa concedida deberá comunicalo ao Igape por escrito con polo menos 15 días de antelación á data en que abandone o seu posto no organismo de destino. Este prazo establécese con carácter xeral sen prexuízo de que por causas de forza maior non poida cumprirse o dito prazo.
16.4. En todos os casos, a cantidade anticipada a devolver obterase pola diferenza entre a dotación percibida ata o momento da renuncia e a que lle corresponde polos días efectivamente desfrutados.
16.5. O procedemento de incumprimento iniciarase polo Igape, de oficio, ben por iniciativa do órgano concedente, ou como consecuencia das actuacións de control da Intervención Xeral, por petición razoada doutros órganos que teñan atribuídas facultades de comprobación na materia ou por denuncia.
16.6. O órgano competente para iniciar, tramitar e resolver o expediente será aquel que ditou a resolución de concesión.
16.7. O procedemento iniciarase mediante a comunicación ao beneficiario das presuntas causas determinantes do incumprimento e as posibles consecuencias del. Os interesados poderán, en calquera momento do procedemento anterior ao trámite de audiencia, aducir alegacións ou achegar documentos e outros elementos de xuízo.
16.8. Instruído o procedemento, e inmediatamente antes de redactar a proposta de resolución, poñerase de manifesto aos interesados, que disporán dun prazo de quince días para alegar e presentar os documentos e xustificacións que estimen pertinentes. Poderase prescindir deste trámite cando non figuren no procedemento nin se teñan en conta na resolución outros feitos nin outras alegacións ou probas que as aducidas polo interesado.
16.9. Presentadas as alegacións ou transcorrido o prazo de quince días sen contestación por parte do beneficiario, o Igape ditará a resolución que proceda, pronunciándose sobre o alcance do incumprimento e, se é o caso, a obriga de reintegro das cantidades percibidas.
16.10. O prazo máximo para resolver os procedementos sobre incumprimento será de doce meses computados desde o acordo de iniciación. Se pasado o dito prazo non se ditase resolución, entenderase caducado o procedemento sen prexuízo de que se notifique a resolución declarando a caducidade e ordenando o arquivo das actuacións.
16.11. O reintegro voluntario polo interesado, en calquera momento anterior á proposta de resolución, producirá a terminación do procedemento, sen prexuízo de que se dite resolución pola que se declare a dita circunstancia e da iniciación do procedemento sancionador cando os feitos que motivaron o procedemento de reintegro puideran ser constitutivos de infracción administrativa.
16.12. En todo o non regulado nestas bases rexirá o disposto nos capítulos I e II do título II da Lei 9/2007, do 13 de xuño, de subvencións de Galicia e no título V, capítulos I e II do Decreto 11/2009, polo que se aproba o seu regulamento.
Artigo 17º.-Control.
Os beneficiarios someteranse ás actuacións de control que efectúe o Igape e ás de control financeiro que correspondan á Intervención Xeral da Comunidade Autónoma de Galicia, ás previstas na lexislación do Consello de Contas e do Tribunal de Contas, así como ás que poidan efectuar os órganos competentes da Unión Europea e, en xeral, os encargados do control do Fondo Social Europeo. Neste sentido, os beneficiarios teñen a obriga de facilitar toda a información que sexa requirida polo ditos organismos.
Artigo 18º.-Interpretación.
Correspóndelle ao director xeral do Igape a facultade de ditar as disposicións necesarias para a aplicación das axudas previstas nestas bases, así como para resolver as dúbidas concretas que se susciten na súa aplicación.
Artigo 19º.-Publicidade.
19.1. De conformidade co previsto no Decreto 132/2006, do 27 de xullo, polo que se regulan os rexistros públicos creados nos artigos 44º e 45º da Lei 7/2005, do 29 de decembro, de orzamentos xerais da Comunidade Autónoma de Galicia para o ano 2006, o Igape e a Consellería de Economía incluirán as axudas concedidas ao abeiro destas bases e as sancións, que como consecuencia delas puidesen impoñerse, nos correspondentes rexistros públicos, polo que a presentación da solicitude leva implícita a autorización para o tratamento necesario dos datos persoais dos beneficiarios e a referida publicidade.
19.2. De acordo co artigo 13º.4 da Lei 4/2006, do 30 de xuño, de transparencia e boas prácticas na Administración Pública Galega e co artigo 15º da Lei 9/2007, do 13 de xuño, de subvencións de Galicia, o Igape publicará as axudas concedidas ao abeiro destas bases na páxina web do Igape, www.igape.es e no Diario Oficial de Galicia expresando a norma reguladora, beneficiario, crédito orzamentario, contía e finalidade da axuda, polo que a presentación da solicitude leva implícita a autorización para o tratamento necesario dos datos do beneficiario e da súa publicación nos citados medios. A publicación no Diario Oficial de Galicia realizarse no prazo máximo de tres meses contados desde a data de resolución das concesións.
Artigo 20º.-Remisión normativa.
En todo o no previsto nestas bases, será de aplicación o establecido na Lei 9/2007, do 13 de xullo, de subvencións de Galicia, no Decreto 11/2009, do 8 de xaneiro, polo que se aproba o seu regulamento, na Lei 38/2003, do 17 de novembro, xeral de subvencións, no Decreto 887/2006, do 21 de xullo, polo que se aproba o seu regulamento, no Regulamento (CE) nº 1083/2006, Regulamento Xeral de Fondos (modificado polo Regulamento (CE) nº 846/2009), no Regulamento (CE) nº 1081/2006, do 5 de xullo de 2006 do Parlamento Europeo e do Consello (DOUE L 210/1, do 31 de xullo de 2006) e no resto da normativa que resulte de aplicación.
En canto ao cómputo de prazos, observarase o disposto no artigo 48º da Lei 30/1992, de réxime xurídico das administracións públicas e do procedemento administrativo común.
Ver referencia pdf "00100D008P040.PDF"